Debate: Conclusions of the special meeting of the European Council on  and  May
Date: WEDNESDAY, 9 JUNE 2021
Speaker: Dacian Cioloş
Political group: Renew
Country: France
Language: RO

Provocările, însă, cu care ne confruntăm împreună se înmulțesc în fiecare zi și doar dacă o să acționăm uniți, Uniunea Europeană își poate găsi calea pentru a-și proteja cetățenii, pentru a-și consolida influența globală și pentru a apăra democrația. În timpul ultimului Consiliu European, exact asta s-a petrecut: o acțiune fermă și determinată și vă mulțumesc, domnule președinte, pentru asta, pentru că introducerea rapidă a sancțiunilor în urma a ceea ce putem numi un act de terorism de stat din partea lui Lukașenko, a trimis un semnal puternic că suntem pregătiți să ne apărăm valorile și să acționăm rapid și decis. Dar nu trebuie să ne oprim aici pentru că Raman Pratasevici este, încă, reținut, iar demnitatea și dreptul său la liberă exprimare continuă să-i fie refuzate. E nevoie și de sancțiuni economice și financiare pentru că nu putem continua să susținem financiar prin orice mijloc acest regim în Belarus, ca și cum nimic nu s-ar fi întâmplat. Un alt exemplu este Certificatul digital comun COVID 19 al Uniunii, care este un instrument necesar pentru deplasările în condiții de siguranță în interiorul Uniunii Europene. Asta ajută milioane de europeni nu doar pentru turism, dar mai ales pe cei care trec zilnic granițele pentru munca lor, pentru activitatea lor profesională și pentru cei care au așteptat cu răbdare, mai bine de un an de zile, în timpul acestei lungi pandemii, să călătorească pentru a-i vedea pe cei dragi. Ne așteptăm, deci, ca statele membre să pună în aplicare acest certificat, așa cum a fost decis de legislator la nivel european și să o facă un mod responsabil, comun, să nu adauge alte reguli administrative care i-ar submina eficacitatea. Cetățenii trebuie să aibă acces ușor la certificat și să înțeleagă cum funcționează pentru a le disipa temerile și îndoielile asupra acestui document. Atunci când am strâns rândurile și am lucrat împreună în momente de criză, Uniunea a demonstrat că poate oferi rapid cetățenilor instrumente palpabile care să-i ajute. Nu în ultimul rând, schimbările climatice rămân una dintre cele mai urgente și importante provocări ale mandatului nostru. Uniunea Europeană este hotărâtă să facă tranziția către neutralitatea climatică și să facă din asta o poveste de succes, așa cum a spus și doamna președintă a Comisiei Europene, să asigure o creștere economică durabilă, cercetare și inovare industrială verde și oportunități de locuri de muncă pentru cetățenii noștri. Și nu trebuie să uităm că această adaptare la schimbările climatice înseamnă și locuri de muncă. Oamenii, familiile și antreprenoriatul trebuie să stea în centrul acestei tranziții și scopul este de a ne asuma responsabilitatea pentru ceea ce rămâne pentru generațiile viitoare. Pachetul  Dragi colegi, transformările la care ne obligă criza prin care trecem pot crea diviziuni între noi. Dar dacă vedem ieșirea din criză ca pe o oportunitate, acesta poate fi un salt pentru proiectul european, un salt la care nici nu ne gândeam, probabil, în urmă cu un an și ceva, când această criză a izbucnit.